God begin nuut met ’n Kind - Die Hervormer
God begin nuut met ’n Kind
Terwyl ek hierdie artikel skryf, is my eerste kleinkind gebore. Onwillekeurig dink ’n mens hoe God met mense op pad is, dat Hy telkens weer van vooraf begin, alles weer nuut maak. En opvallend: God begin so dikwels sy vernuwingswerk met ’n kind.
Blaai ’n mens deur die Bybel, dan lees jy die verhaal van Abraham en Sara wat oud en kinderloos was. God begin ’n nuwe verbond met die wonderbaarlike geboorte van hul seun Isak. Moses word as baba deur God se voorsienigheid uit die Nylrivier gered. Hanna en Elkana was kinderloos, maar Hanna bid en hulle ontvang ’n “geskenk van God” – Samuel. Samuel word reeds as jong seun deur God geroep en as profeet aangewys. Later salf hy nog ’n jong seun, besig om skape op te pas, om koning van Israel te word, en ons sing steeds die psalms wat koning Dawid geskryf het. Jeremia is as kind tot profeet geroep. Johannes die Doper se ouers (Elisabet en Elkana) was ook kinderloos. Johannes se geboorte is ’n wonder, en hy berei die pad vir nog ’n Kind wat deur die krag van God verwek en gebore word – Jesus Christus.
Deur die geskiedenis het God groot dinge laat gebeur. Die Bybel vertel vir ons dat dit gebeur wanneer ’n kind gebore word. Kinders staan in die teken van hoop, van ’n nuwe begin, van God wat aan mense ’n nuwe lewe skenk. Die Kind in Betlehem bring hoop en nuwe lewe.
Mag elke lidmaat van die Hervormde Kerk hierdie Kerstyd iets van hierdie nuwe lewe en hoop ervaar. Mag elke kinderlaggie ons herinner dat God groot dinge laat gebeur – selfs deur die kleinste dingetjies.